b'\n_START_ARTICLE_\nHMS Foresight (H68)\n_START_SECTION_\nPalvelus\n_START_PARAGRAPH_\nHMS Foresight liitettiin palvelukseen otettaessa F-luokan h\xc3\xa4vitt\xc3\xa4jist\xc3\xa4  muodostettuun Kotilaivaston 6. H\xc3\xa4vitt\xc3\xa4j\xc3\xa4laivueeseen, joka numeroitiin uudelleen toukokuussa 1939 8. H\xc3\xa4vitt\xc3\xa4j\xc3\xa4laivueeksi. Alus oli toukokuussa 1940 sijoitettuna Humberiin, josta se tuki Dunkerquen evakuointia. My\xc3\xb6hemmin alus oli sijoitettuna milloin mihinkin Kanaalin satamaan._NEWLINE_HMS Foresight oli yksi Gibraltarille sijoitetun Force H:n ensimm\xc3\xa4isi\xc3\xa4 aluksia. Alus palveli Force H:ssa aina lokakuuhun 1941 saakka._NEWLINE_HMS Foresight upotti 25. syyskuuta 1940 Dakarin maihinnousun yhteydess\xc3\xa4 Vichyn Ranskan laivaston sukellusvene Beveziersin sen j\xc3\xa4lkeen, kun se oli osunut laukaisemallaan torpedolla taistelulaiva HMS Resolutioniin. Alus palasi kotimaahan, jossa se siirrettiin Liverpoolissa telakalle, jossa se vaurioitui 22. joulukuuta vastaisena y\xc3\xb6n\xc3\xa4 l\xc3\xa4helle osuneesta pommista._NEWLINE_HMS Foresight palasi telakalta Force H:hon, jonka mukana alus osallistui useaan operaatioon muun muassa Genovan pommitukseen, lentokoneiden kuljetukseen Maltalle ja Tiikeri-saattueen suojaamiseen._NEWLINE_HMS Foresight upotti 18. kes\xc3\xa4kuuta 1941 yhdess\xc3\xa4 sisaralustensa HMS Faulknorin, HMS Fearlessin, HMS Foresterin ja HMS Foxhoundin kanssa Saksan laivaston sukellusveneen U-138 Espanjan l\xc3\xa4nsipuolella._NEWLINE_HMS Foresight osallistui operaatio Substanceen, jonka aikana se joutui upottamaan torpedolla pahoin vaurioituneen sisaraluksensa HMS Fearlessin._NEWLINE_HMS Foresight palasi lokakuussa 1941 laivueen mukana kotimaahan, jossa se sijoitettiin Kotilaivastoon suojausteht\xc3\xa4viin sek\xc3\xa4 Biskajan lahden saattueiden suojaksi._NEWLINE_HMS Foresight suojasi 6. huhtikuuta 1942 J\xc3\xa4\xc3\xa4meren saattuetta PQ14, johon kuului 24 alusta. Aluksista 16 joutui palaamaan Islantiin l\xc3\xa4ht\xc3\xb6satamaan j\xc3\xa4\xc3\xa4t\xc3\xa4misen ja kovan merenk\xc3\xa4ynnin vuoksi ja lis\xc3\xa4ksi sukellusveneet upottivat yhden aluksista. HMS Foresight saapui 19. huhtikuuta loppujen alusten mukana Murmanskiin, josta alus l\xc3\xa4hti 29. huhtikuuta paluumatkalle suojaten saattuetta QP11._NEWLINE_Saattueen ohitettua 30. huhtikuuta Kuolan niemimaan sukellusvene U-456 (kapteeni Max-Martin Teichert) osui torpedolla risteilij\xc3\xa4 HMS Edinburghiin, joka kallistui vuodon seurauksena, mutta ei uponnut. Vaurioutuneeseen risteilij\xc3\xa4\xc3\xa4n osui toinen torpedo, joka rampautti aluksen lopullisesti. Risteilij\xc3\xa4 otettiin hinaukseen kohti Murmanskia. Saksalaiset torpedopommittajat pyrkiv\xc3\xa4t upottamaan aluksen, mutta ilman tulosta. Hinausosaston kimppuun hy\xc3\xb6kk\xc3\xa4si 2. toukokuuta Saksan laivaston torpedoveneit\xc3\xa4, jotka osuivat j\xc3\xa4lleen risteilij\xc3\xa4\xc3\xa4n. Tuhoontuomitun risteilij\xc3\xa4n miehist\xc3\xb6 poimittiin saattaneisiin h\xc3\xa4vitt\xc3\xa4jiin ja HMS Foresight sai m\xc3\xa4\xc3\xa4r\xc3\xa4yksen upottaa aluksen._NEWLINE_HMS Foresight osallistui elokuussa 1942 nopeana miinanraivaajana Maltan t\xc3\xa4ydennyssaattueen suojaamiseen operaatio Pedestalissa. Alukseen osui Italian ilmavoimien Savoia-Marchetti SM.79 koneesta laukaistu torpedo, joka tuhosi aluksen per\xc3\xa4osastot. Alus menetti t\xc3\xa4ysin tehonsa, jolloin HMS Tartarin hinausyritykset olivat tuloksettomia. HMS Tartar otti vaurioituneen aluksen miehist\xc3\xb6n kannelleen ja upotti HMS Foresightin torpedolla. Aluksen tuhoutuessa menetti henkens\xc3\xa4 yksi upseeri ja kolme miehist\xc3\xb6n j\xc3\xa4sent\xc3\xa4.'